Én reise-app skal dekke hele Norge

Du skal kunne taste inn «Hellerud» og «Honningsvåg». Og få beskjed om hvilke busser, tog og lokale løsninger du bør bruke for å komme frem. På én og samme app. Som skal kunne tas i bruk i 2016.

Bernt Reitan Jenssen, Ruter, samferdselsminister Ketil Solvik-Olsen og Jacob Trondsen fra Veidirektoratet skal sørge for at nordmenn og turister her får én reise-app. Sveinung Berg Bentzrød

4. juni 2015

Du skal reise fra Gardermoen via Oslo til Lofoten. Eller fra Hellerud til Honningsvåg.

Kollektivt, og langs bakken.

Du aner ikke hvilke reiseselskap som opererer på de ulike strekningene.

Du vet ikke hvor det går tog, buss, T-bane, eller om du bør ta taxi deler av veien.

Du vet ingen ting om takstsoner, rabatter.

Du vet ikke om det finnes et kollektivtilbud helt frem til hotellet eller privatpersonen du skal bo hos.

Kanskje kan du ikke norsk.

Nå skal én app gi deg alle svarene. Enkelt og oversiktlig. Og la deg velge selv om du vil prioritere raskeste reisemåte, billigste, og/eller mest komfortabel.

Omtrent som når du taster inn «Oslo» og «Istanbul», og får opp ulike typer flytilbud.

Samler alle norske rutetilbud ett sted

I dag kan folk i og utenfor Oslo oppnå det samme med Ruters app. De kan bruke NSBs reiseplanlegger. Eller Trondheims, eller Bergen.

— I dag finnes det 60 reiseplanleggere i Norge, sier sjefingeniør Jacob Trondsen i Veidirektoratet.

— Nå skal Norge få én reiseportal. Og i samme app ett billettsystem, sier samferdselsminister Ketil Solvik-Olsen.

— Det blir en nasjonal løsning, en arena der alle selskaper er med, med riktige tider og annen riktig informasjon, sier Ruter-sjef Bernt Reitan Jenssen.

Skal kunne tas i bruk i 2016

— Det du vil få opp er det tilbudet som er best for den reisen du skal ta, sier Solvik-Olsen.

- I dag tar mange taxi fra flyplass eller bysentrum til hotell. Hva skjer med taxi nå?

— Jeg tror at taxinæringen tjener på at folk lar bilen stå og reiser kollektivt. Da trenger du ofte taxi det siste stykket.

- Når skal appen være klar?

- Målet er at den skal kunne tas i bruk neste år. Så spørs det litt om billettilbudet da favner alle strekninger. Det er mye rundt soner og rabatter som må på plass, og mange data fra mange reiseselskaper som skal legges inn.

— Vi skal ta det beste fra Ruters app, fra de to selskapene Norsk reiseinformasjon AS (eid av Ruter) og Interoperabilitetstjenester (eid av 17 fylkeskommuner og NSB, sier Solvik-Olsen.

P.S. Dette er ikke en nyhet Norge er først ute med. Nasjonale reiseplanleggere finnes i Danmark, Sveits, Østerrike og en rekke andre europeiske land

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding